钦定古今图书集成/历象汇编/庶征典/第186卷 > 王充论衡 > 《为宰相贺李树凌冬结实表》孙逖
## 钦定古今图书集成/历象汇编/庶征典/第186卷 > 王充论衡 > 《为宰相贺李树凌冬结实表》孙逖

臣等伏见刘麟奏，“南郡李树凌冬结实，并图及李实”
者。惟此珍树，名应皇族。元元所指，用兴长发之祥；明
灵是凭，故表非常之瑞。已经夏实，更发冬荣，霜雪而
翠叶不凋，斯须而朱实皆就。仁及草木，既叶太平之
期；道贵生成，仍呈久视之应。恭惟圣感，讵可名言，所
以彰宝祚之灵长，表天枝之硕茂。远逾海峤，来荐阙
庭。岂三秀之足称，何两岐之敢喻？殊祥荐至，品物同
欢。况在臣等，宁胜抃跃。无任欣庆之至，谨奉表陈贺
以闻。